Locomoția de astăzi ne va fi asigurată de căruțe. Așa că nouă cai frumoși (cu trei peste limita admisă de internet) aliniază șapte căruțe în fața centrului. O aleg pe cea trasă de iapa Pușa. Pornim, iar prima destinație e satul Sintești, unde vom merge la Muzeul Satului.

Nu știu cum îți place ție să-ți trăiești mahmurelile, dar să treci pe deasupra autostrăzii într-o căruță în timp ce-ți cântă „They see me rollin, they hatin” e un adevărat deliciu.

Intrăm în sat și dăm de-o cumpănă de apă. Pesemne c-am ajuns. În Muzeu, Ciprian Mert (fiul învățătorului care a înființat muzeul) ne zice două-trei cuvinte despre vestitul cor de 81 de membri al localității, dar și alte detalii istorice.